Εκάβη (τραγωδία)

Η Εκάβη είναι τραγωδία που έγραψε ο Ευριπίδης και διδάχθηκε το 427 π.Χ. Διαδραματίζεται στο στρατόπεδο των Αχαιών στα παράλια της Θράκης, μετά τον Τρωικό Πόλεμο, με κεντρική φιγούρα την βασίλισσα της τώρα πεσμένης πόλης και σύζυγο του βασιλιά Πρίαμου, η οποία στο πρώτο μέρος του έργου θρηνεί για την επικείμενη θυσία της κόρης της, Πολυξένης, και στο δεύτερο μέρος τυφλώνει τον βασιλιά της Θράκης, Πολυμήστορα, παίρνοντας εκδίκηση για τον θάνατο του γιου της, Πολύδωρου.

 Υπόθεση 
Στην αρχή του έργου, το φάντασμα του Πολύδωρου αφηγείται πως όταν το ελληνικό κοντάρι απείλησε την Τροία, ο πατέρας του, Πρίαμος, τον έστειλε να μείνει στο παλάτι του φίλου του βασιλιά Πολυμήστορα της Θράκης για ασφάλεια, με πολλά δώρα και χρυσάφι. Αλλά όταν οι Αχαιοί κυρίευσαν την Τροία και σκότωσαν τον Πρίαμο, ο Πολυμήστωρ δολοφόνησε τον Πολύδωρο και πήρε το χρυσάφι για τον εαυτό του. Το φάντασμα του Πολύδωρου προικονομεί πολλά από τα γεγονότα του έργου, καθώς και ότι στοιχειώνει τα όνειρα της μητέρας του, ζητώντας δικαιοσύνη.

Η Εκάβη βρίσκεται αιχμαλωτισμένη στο στρατόπεδο των Αχαιών, έχοντας γίνει πια σκλάβα τους. Ανησυχεί για τα μηνύματα που στέλνει ο Πολύδωρος στον ύπνο της. Μπαίνει ο χορός που αποτελείται από αιχμάλωτες Τρωάδες και της ανακοινώνουν πως επιλέχθηκε η Πολυξένη, ένα από τα λίγα παιδιά της που απέμειναν ζωντανά, για να σφαχτεί στον τάφο του Αχιλλέα ως αιματηρή θυσία προς τιμήν του (αντανακλώντας έτσι την θυσία της Ιφιγένειας στην αρχή του πολέμου).

Μπαίνει ο Οδυσσέας για να συνοδεύσει την Πολυξένη προς την σφαγή, αγνοώντας τις εκκλήσεις της Εκάβης, και η ίδια η Πολυξένη καθησυχάζει την μητέρα της λέγοντας πως προτιμά να πεθάνει παρά να ζήσει την υπόλοιπη ζωή της ως σκλάβα. Ο Χορός των γυναικών θρηνεί για την καταδικασμένη μοίρα τους να γίνουν σκλάβες σε ξένα μέρη. Ο αγγελιοφόρος Ταλθύβιος φτάνει, αφηγόμενος τον εντυπωσιακά ηρωικό θάνατο της Πολυξένης και παραδίδει ένα μήνυμα από τον Αγαμέμνονα που λέει να γίνει η ταφή της. Η Εκάβη στέλνει μια σκλάβα να πάει να φέρει νερό από τη θάλασσα για να λούσει το σώμα της κόρης της.

Μετά από το δεύτερο στάσιμο, μπαίνει η τροφός, κουβαλώντας ένα τυλιγμένο πτώμα που ξεβράστηκε στην ακτή. Μόλις η Εκάβη αναγνωρίσει το πτώμα ως τον γιο της Πολύδωρο, που τόσα χρόνια πίστευε πως είναι ασφαλής, αρχίζει τα μοιρολόγια. Η Εκάβη καταλαβαίνει γρήγορα πως ο δολοφόνος του γιου της είναι ο Πολυμήστωρ και αποφασίζει να πάρει εκδίκηση. Μπαίνει ο Αγαμέμνων και η Εκάβη πέφτει στα πόδια του για να την βοηθήσει στο σχέδιο της. Ο Αγαμέμνων, συμπονώντας την, συμφωνεί πρόθυμος. Ο στρατός των Αχαιών περιμένει ούριο άνεμο για να ξεκινήσουν το ταξίδι για την πατρίδα. Η Εκάβη στέλνει μια δούλα να πάει να φωνάξει τον Πολυμήστορα με τους γιους του και λέει στον Αγαμέμνονα να σταματήσει την ταφή της Πολυξένης, έτσι ώστε να ταφεί μαζί με τον αδερφό της Πολύδωρο.

Φτάνει ο Πολυμήστωρ με τους γιους του, χαιρετώντας με ψεύτικο ενδιαφέρον την Εκάβη. Η Εκάβη ανταποδίδει και του αποκαλύπτει πως υπάρχουν κρυμμένοι θησαυροί της Τροίας και μπορεί να τους του δείξει. Τελικά η απληστία του Πολυμήστορα τον οδηγεί στη καταστροφή: Η Εκάβη τον πείθει να μπει μέσα στο αντίσκηνο που έχει κρυμμένους θησαυρούς και όταν μπαίνει μέσα, η Εκάβη τον τυφλώνει, καρφώνοντας με μαχαίρι τα μάτια του, ενώ οι άλλες γυναίκες σκοτώνουν τους γιους του. Ο Πολυμήστωρ βγαίνει έξω κυριευμένος από λύσσα και θυμό ψάχνοντας αυτές που τον τύφλωσαν.

Ο Πολυμήστωρ βρίσκει τον Αγαμέμνονα και του λέει για αυτό που έπαθε, απαιτώντας να τιμωρηθεί η Εκάβη και ισχυρίζεται πως σκότωσε τον Πολύδωρο για να βοηθήσει τους Αχαιούς να κερδίσουν τον πόλεμο. Η Εκάβη μπαίνει και συγκρούεται με τον Πολυμήστορα, κάτι που κάνει τη κατάσταση να μοιάζει με δίκη. Η Εκάβη χαρακτηρίζει τα λεγόμενα του Θρακιώτη βασιλιά ως μυθεύματα και ο Αγαμέμνων την υπερασπίζεται, φέρνοντας τη δικαιοσύνη. Ο Πολυμήστωρ με μανία προοικονομεί τον θάνατο της Εκάβης από πνιγμό και τον θάνατο του Αγαμέμνονα από την ίδια του τη γυναίκα, όταν φτάσει στην πατρίδα του. Ο Αγαμέμνονας διατάζει τους στρατιώτες του να ξεφορτωθούν τον Πολυμήστωρα, αφήνοντάς τον σε κανένα ερημονήσι, ενώ ο άνεμος επιτέλους δυναμώνει και οι Αχαιοί μπαίνουν στα πλοία και σαλπάρουν μαζί με τον Χορό που περιμένει τη σκληρή τους μοίρα όταν φτάσουν. Η Εκάβη πηγαίνει να θάψει τα δύο παιδιά της.

 Εξωτερικοί σύνδεσμοι 

«Εκάβη», τραγωδία του Ευριπίδη στα αρχαία ελληνικά με πρόλογο και βιογραφικό του ποιητή.
«Εκάβη», τραγωδία του Ευριπίδη στα αρχαία ελληνικά.
«Εκάβη», τραγωδία του Ευριπίδη μεταφρασμένη στα αγγλικά.

Κατηγορία:Τραγωδίες του Ευριπίδη